**HE PĀTAI AUAU**

* ***He aha te pānga o te panoni pūnaha ki ngā tāngata hauā?***

Ka tino rerekē ngā wheako o ngā tāngata hauā me ō rātou whānau i te pūnaha kua panonihia, e āta aro atu ai ki te manaaki tangata, ki te whakamana tangata hoki. Arā ētahi kōwhiringa, ētahi ara hoki e wātea ana pea hei whakamahere i te oranga e hiahia ana rātou, kia nui ake hoki ngā whiringa, te mana whakahaere hoki. Ka tae atu ngā āhuatanga ki:

***Te pokapū pārongo hauā:*** Ka whakamanuhiri te aroaro o te pūnaha i ngā tāngata hauā me ō rātou whānau mā te whakarato pārongo kia āhei ai te tiki atu mō te hauātanga me ngā tautoko ka wātea mai mā te:

* Kaha torotoro ā-ringa ki ngā tāngata hauā me ngā whānau
* Whaiwhai atu i ngā wā ka tautuhia tuatahitia tētahi tangata he hauā ia
* Kōwhiringa kanohi-ki-te-kanohi ā-rohe, me te whakawhitiwhiti kōrero mā te waea, īmēra rānei
* Whatunga hoa, whatunga whānau hoki
* Pokapū matihiko whai urunga ka wātea mai ki ngā momo pūrere

Ka āhei ngā tāngata hauā me ō rātou whānau te whakatau āhea, ka pēhea hoki rātou e whai urunga ai ki te pūnaha. Mā te tere o te ahu whakamua e hiahia ana rātou, mā te kaha hoki o ō rātou whatunga e tohu mai ko te tautoko e matea ana mō te whakatau whakaaro, me ō rātou hiahia ā-ahurea. Hei tauira, ka āhei ngā tāngata hauā me ngā whānau te whiriwhiri, mehemea e hiahia ana, kia hīkoi tētahi EGL ki ō rātou taha ki te whakawhanake i ō rātou hiahia mō ō rātou oranga, ā, ka pēhea e tae atu ai ki reira.

***Te whakanui āheitanga:*** Arā te pūtea ā-motu, ā-rohe hoki, hei hāpai i te āheitanga o ngā tāngata hauā me ngā whānau. Ka whakawātea tēnei i ngā kōwhiringa me ngā mea e wātea ana.

***Te whakahaere ā-whaiaro i te pārongo:*** Ka āhei ngā tāngata hauā te whakahaere, te tiki hoki i ā rātou ake pārongo, ā, ka wātea mai ētahi momo taputapu ki a rātou.

***Te taputapu whakaemi pārongo:*** He taputapu whakaemi pārongo ngāwari noa te whakamahi ka whai i te ahunga pēhea o te ao mā ngā tāngata hauā, mā ngā whānau, ngā kaiwhakarato hoki, me te pūnaha anō.

***Te tauira tuari pūtea:*** Ka whakaiti te tukanga pūtea i te aromatawai, ā, ka whakarato whai wāhitanga mō te haumi.

***Whatunga whānui:*** Ka tautoko i ngā whatunga, tae atu ki te tautoko i te whakataunga whakaaro hei whakaāhei i ngā tāngata hauā katoa ki te whakaatu i ō rātou hiahia.

***Te aroturuki:*** He aronga ka whakaheke i te kawenga o ngā tāngata hauā, o ngā whānau hoki, o ngā kaiwhakarato hoki, me ngā pokapū kāwanatanga, ā, ka hāngai tōna ritenga ki te nui o te pūtea e whiwhi ai te tangata.

***Ngā rōpū kāwanatanga ā-motu, ā rohe hoki:*** Ka uru ai ngā tāngata hauā me ngā māngai whānau e aroturuki ai i ngā putanga, ā, ka tohutohu mai mō ngā mahi hei whakapai i te pūnaha.

* ***Arā anō he pūtea mō te tautoko hauātanga?***

Ka kimi māramatanga te rōpū ki te utu o ngā āhuatanga hou o te pūnaha i te wāhanga o te mahi ka whai ake. Ka tiro atu mātou ki te pūtea tautoko hauā motuhake tērā pea ka whakawhitia mai i pokapū kē, e hia te nui hei hoko tautoko mai i te pūtahitanga, ā, he aha ka wātea mai mā ngā māhere pūtea whaiaro hoki.

Kei te whāia tētahi aronga haumi pāpori. Ko tā te haumi pāpori whāinga ko te whaihua oranga pai ake mō te tangata, ā, ka whakaheke pea i ngā utu wā roa ki te kāwanatanga mā te whakapau moni, mā te tuku haumi rānei i te tīmatanga, kia moata rānei te karawhiu. Mā te moata ake o te tautoko pai ake e whai mahi ai pea te tangata, ā, ka mutu te penihana, heoi, mā te kore, mā te iti rānei o te tautoko e kore ai pea e whaihua te oranga.

* ***Ko wai ka whai urunga?***

E māraurau ana ngā tāngata e noho ana i roto i te rohe o MidCentral ka hāngai ki te rārangi paearu o te Ratonga Tautoko Hauā o te Manatū Hauora. Ka taea e ngā tāngata he hauātanga ā-hinengaro, ā-tinana, ā-rongo rānei ō rātou, ka puta i mua i te rā whānau e 65, te whiwhi tautoko i roto i te tauira kua panonihia.

* ***He aha ngā pānga ki ngā whānau?***

Ka whakapai ake ētahi āhuatanga o te pūnaha kua panonihia i ngā wheako o ngā tāngata hauā me ō rātou whānau. Tae rawa atu ēnei ki:

* + Te whai urunga ki te tautoko mate whawhati i taua wā tonu
	+ Te hīkoi a tētahi kaihono, arā, ko tētahi EGL Connector, Tūhono rānei mehemea ka tonoa ki te taha o ngā tāngata hauā me ō rātou whānau ki te āwhina ki te whakamahere hei hanga i te oranga ka hiahia rātou
	+ Te ngāwaritanga, ngā whiringa nui ake hoki, me te aromatawai iti ake
	+ Tētahi pokapū matihiko, te tautoko kanohi-ki-te-kanohi ā-rohe, me ngā whatunga hoa, ngā whatunga whānau hoki, kōwhiringa anō hoki, e ngāwari ake ai te tiki a ngā whānau i te pārongo me te tautoko
	+ Te haumi ki te āheitanga o ngā tāngata hauā me ngā whānau kia āhei ai rātou te whiri whakaaro mō ngā kōwhiringa me ngā mea ka taea pea.
* ***Āhea tēnei ka tīmata ki MidCentral?***

Ko te tikanga ka whakarewaina ā te 1 o Hōngongoi 2018 engari mā te āhua o te ahunga whakamua o te hoahoa whai mokamoka e tohu ai. He nui tonu te mahi kia mahia. Ka whai i te tikanga ‘kia ngana, kia ako, kia panoni’ i a tātou e kimi ana i te māramatanga mō ngā mea ka whakatutuki i te mahi.

* ***Āhea ka whakarewaina te pūnaha kua panonihia, puta noa i te motu?***

Ka whakarewaina tuatahitia ki MidCentral, koia ko te rohe kei reira a Papaioea, me ngā rohe o Horowhenua, o Manawatū hoki, o Ōtaki hoki, o Tararua hoki. I te tau tuatahi, ka whāia te aronga ‘kia ngana, kia ako, kia whakarākai’, ā, ka panonihia ngā āhuatanga i a tātou e ako ana i ngā mea e whakatutuki ai i ngā mahi. Mā Te Rūnanga Kāwanatanga e whakatau whakaaro āhea, ki hea hoki e whakarewaina ai te kaupapa ki rohe kē.

* ***Ka pā mai ētahi panoni ki ahau ā mua mai i te 1 o Hōngongoi 2018?***

Atu i te Whiringa ā-nuku 2017 ka tīmata mātou ki te whakawhitiwhiti kōrero ki ngā tāngata o MidCentral mō ngā hua ka puta, ka pā atu hoki ki a rātou.

* ***He aha te pānga o tēnei ki ngā kaiwhakarato, ā, ka pēhea e whakamōhiotia ai rātou?***

Ka whai ngāwaritanga, kōwhiringa hoki ngā tāngata hauā me ngā whānau i te pūnaha hou. Ka waihanga tēnei i ētahi whai wāhitanga, i ētahi wero hoki mō ngā kaiwhakarato. Me ako e ngā kaiwhakarato ētahi tikanga tautoko tāngata hauā hou, ā, ka whakawhanake i ētahi tauira pakihi hou, kia angitu ai rātou i roto i te pūnaha kua panonihia.

Ka mahi te rōpū panoni pūnaha ki te taha o ngā kaiwhakarato o MidCentral. Ka tuku kōrero ki ngā rōpū kaiwhakarato whakamarumaru, ā, ka tuku kōrero i ia marama ki ngā kaiwhakarato.

* ***Ka puta ētahi panoni ki ngā kirimana o nāianei?***

I tēnei wā kāore kau ngā kirimana kua whakamaheretia e panonihia. Ā ngā marama e ono e haere mai nei, ka āta whakamahia ngā pānga ā-pūtea tērā pea ka puta, kātahi ka tautuhia ngā panoni ki ngā kirimana tēnā pea ka puta āmua ake.

* ***Mehemea e pai ana te ratonga/tautoko o nāianei ki ahau, ka taea rānei te mau tonu?***

Ka ū tonu te rōpū panoni ki te mahi ki te taha o ngā kaiwhakarato//rōpū whakahaere ratonga kia riro ai tonu i ngā tāngata hauā me ngā whānau te tautoko e pai ana ki a rātou.

* ***I mahi koe i ō wai taha ki te hoahoa taumata ikeike?***

Arā tētahi rōpū hohoa tahi 13 ngā tāngata, tae atu hoki ki ngā tāngata hauā tokorima, tokorua ngā māngai whānau hauā, tokorua ngā tāngata nō ngā rōpū whakahaere ratonga hauā, tokowhā hoki ngā āpiha. I whakapā atu ki te rōpū ārahi ā-motu mō te whakaāhei oranga pai, arā, ko te National Enabling Good Lives Leadership Group, e pā ana ki te hoahoa taumata ikeike, ā, ka whakamōhiotia tonutia ngā rōpū whakahaere mō ngā tāngata hauā, arā, ko ngā Disabled People’s Organisation. Mō ētahi kōrero anō mō te rōpū hoahoa tahi, tēnā haere ki <http://www.enablinggoodlives.co.nz/system-transformation/meet-the-team/>.

* ***Ka pēhea te whai wāhitanga o te rāngai hauā ki te wāhanga ka whai ake nei?***

Arā ētahi whai wāhitanga mō ngā tāngata hauā me ō rātou whānau, mō ngā kaiwhakarato me ētahi atu o te rāngai hauā ki te mahi i te hoahoa whai mokamoka o ētahi āhuatanga o te pūnaha hou, kia whakamātau hoki, kia whakamātau rānei mehemea he tika mō te kanorau o ngā tāngata haua.

I te wāhanga tuatahi o te hoahoa taumata ikeike, i rohea te whai wāhitanga ki te rōpu hoahoa tahi anake. I te wāhanga nei ka whai ake kia whakawhānuitia atu mā te whakawhanake pāpāho pāpori me ētahi atu whai wāhitanga whakarato urupare. Mehemea he āhuatanga ka āta rata atu koe, ahakoa mō te tuari pūtea, ahakoa mō ngā uara ahurea Māori rānei, aha atu rānei, ā, ka hiahia kia whai wāhi, tēnā whakapā atu mā STfeedback@moh.govt.nz

Whanakehia ai te hoahoa whai mokamoka, ka arotakengia e te rōpū hoahoa tahi kia hua ai ka hāngai tērā ki te hoahoa taumata ikeike. Ka arotakengia hoki tērā e te rōpū ārahi ā-motu o EGL, arā, ko te National EGL Leadership Group, kia hāngai ki te tirohanga me ngā mātāpono o EGL. Ka āta whai urunga te rōpū ārahi ā-rohe o MidCentral, arā, ko te MidCentral Regional Leadership Group (ka whakatūria hei ngā marama e toru e haere mai nei) ki te hoahoa tahi, ki te whakatinana hoki.

* ***Ka pēhea te whiriwhiria o te rōpū ārahi ā-rohe o MidCentral, arā, ko te MidCentral Regional Leadership Group (RLG)?***

Ka tū ētahi hui hapori ā-rohe ki Papaioea mō ngā tāngata hauā me ngā whānau, mō ngā iwi o te rohe, mō ngā kaiwhakarato me ētahi rōpū anō ka aro atu. Ka whakatau te hapori me pēhea te āhua o ngā hui, me te ara tika ki te tautuhi, ki te kopou hoki i ngā tāngata ki te rōpū ārahi ā-rohe, arā, ko te Regional Leadership Group. Ka whai urunga pea ki te ropū ārahi ā-motu, arā, ko te National Leadership Group i tautoko ai i te tukanga mō te whakatū māngai ki te RLG i roto i Waikato.

* ***Ko wai mā ka tū ki te rōpū ārahi ā-rohe, arā, ko te LG?***

Ko te whakapae, ka whai wāhi ki te MidCentral Regional Leadership Group ko ngā:

* + Tāngata hauā
	+ Whānau
	+ Rōpū whakahaere ratonga, māngai kaimahi hoki
	+ Māngai ā-iwi

Mehemea ka whakaaro koe me whai wāhi ētahi atu tāngata, tēnā whakapā atu ki STfeedback@moh.govt.nz

* ***He aha ngā mahi kei mua tonu i te aroaro?***

Ināianei ka tīmata te mahi hoahoa whai mokamoka o te pūnaha. He nui atu te mahi, ā, ka tae atu ki te:

***Whakarite mō te whakatinanatanga ki MidCentral***, tae atu ki te hoahoa whai mokamoka o te pūnaha, ā, ka pēhea te mahi me pokapū kāwanatanga kē, ko te whakatū i te rōpū EGL, ko te whakaemi raraunga e pā ana ki te utu me ngā putanga, ko te whakamātau i te whaihua o te hoahoa mō ngā rōpū motuhake, ko te whakatū me te mahi ki te taha o te rōpū ārahi o MidCentral, arā, ko te MidCentral Leadership Group, me te whai urunga ki te hapori hauā o te rohe.

***Mahi Kaupapa Here, Paheko hoki,*** tirohia ai te pūtea kāwanatanga o nāianei ka whai wāhi, me pēhea te whakawātea pūtea i ngā mahi o nāianei, ko te mahere panoni i ngā ritenga pūtea o nāianei ki ō haere ake nei, ka pēhea te tuari pūtea ki ngā tāngata, ngā ritenga kāwanatanga e tika ana mō te pūnaha hou, ā, ka pēhea te hono ngāwari noa ki pūnaha kāwanatanga anō, hei tauira, ko te mātauranga me te hauora.

***Whai urunga***, tae atu ki te mahi ki te taha o te rāngai hauā ki te wāhanga hoahoa ka whai ake, ā, ki te whakamātau i te mahi ā-ringa me ētahi rōpū motuhake i te hapori hauā, tae atu ki te rōpū ārahi ā-motu o EGL, arā, ko te EGL National Leadership Group me te rōpū ārahi o MidCentral, arā, ko te MidCentral Leadership Group.

***Whakahaere panoni,*** arā, ko te whakawhanake i te raukaha me te āheitanga o ngā rōpū maha, arā, ko ngā tāngata hauā me ngā whānau, ngā rōpū whakahaere ratonga me te hunga kaimahi, ngā kaiwhakahaere pūnaha hoki (hei tauira, ko ngā NASC) me ngā āpiha kāwanatanga.

***Whakawhitiwhiti kōrero*** me te hapori hauā ā-rohe, ā-motu hoki, mā te pāpāho auraki me te pāpāho pāpori.

* ***Arā anō ētahi atu mahi ki ētahi wāhanga motuhake?***

Arā anō ētahi atu mahi hei mahi kia hua ai te mahi a te pūnaha mā ngāi Māori me te kanorau o te taupori, i te aro atu ki ngā tuakiri ahurea whai mana o ētahi tāngata hauā pērā i te hapori turī, ā, ka toro atu ki ngā rōpū pērā i ngā iwi Pasifika, ngā manene, ngā konene, me te hapori Āhia, ka āhua iti iho tō rātou whai wāhitanga ki te pūnaha o nāianei i ō ētahi atu rōpū. Arā anō te mahi hei whakaū i te mahi tika a te pūnaha hou mō ngā tāngata he matea nui, whiwhiwhi hoki ō rātou, mō ngā tāngata takiwātanga hoki.

* ***He kaimahi tautoko ahau. he aha te pānga ki ahau?***

Ka ngāwari ake, ā, ka nui atu ngā whiringa mā ngā tāngata hauā me ngā whānau i roto i te pūnaha hou. Mā tēnei e waihanga ai ngā whai wāhitanga me ngā wero hou. Me ako tikanga hou ngā kaimahi tautoko hei taunaki i ngā tāngata hauā, ā, tērā pea me whakawhanake pūkenga kē i te pūnaha hou.

Ā te Whiringa-a-nuku ka tīmata te rōpū ki te whakawhitiwhiti kōrero me ngā rōpū whakahaere ratonga me ngā kaimahi tautoko o MidCentral e pā ana ki ngā pānga ki a rātou tērā pea ka puta i te pūnaha hou.

* + ***Ka pēhea te hanga o te rōpū whakahaere hou?***

Kāore anō kia tau te whakaaro ka pēhea te hanga o te rōpū whakahaere i tēnei wā. Ka mahia tēnei āhuatanga hei te wāhanga hoahoa e haere ake nei.

* + ***He aha te pānga ki te ratonga tautoko hauātanga, arā, ko te Disability Support Services (arā, ko ngā DSS)?***

Ka whānui atu ngā haepapa me te ritenga pūtea o te rōpū whakahaere hou i ō te DSS o Te Manatū Hauora o nāianei.

Kua mahi a DSS i roto i te whānuitanga o te pūnaha o nāianei, ā, kua panonihia ētahi āhuatanga mō ngā tāngata hauā, hei tauira, ko te noho motuhake ka tautokona, ko te pūtea takitahi, ko te whakatā tāwariwari hoki. I whakahaere whakaaturanga a DSS i Te Moana a Toi hoki (ko te tauira hou mō te tautoko tāngata hauā, arā, ko te New Model for Supporting Disabled People) ka whakamātau i ētahi wāhanga tūāpapa e hangaia ai mā te pūnaha hou. Kei reira tonu ngā pānga wā roa ki DSS hei mea mahi.

* + ***He aha te pānga ki ngā rōpū whakahaere Needs Assessment Service Coordination (NASC)?***

Kua mahi ngā NASC i roto i ngā herenga o te pūnaha o nāianei me ngā aratohu a te Manatū. Ka whakaāhei ngā panoni i te pūnaha i te tikanga mahi ngāwari ake, aro ā-kiritaki hoki. Kei reira tonu ngā pānga wā roa ki ngā NASC hei mea mahi.

* ***Me whakapā atu ki a wai mehemea he pātai anō āku?***

Mehemea he pātai anō āu, whakapā atu mā te īmēra ki te rōpū ki STfeedback@moh.govt.nz.